08 Mars g ku aseggwas, da isfuglu umadval s
umata ass n tmettudvt, yan wass igan tajmilt i tmettudvt ghif twuriwin nna da
tesskar.
08 Mars g useggwas n 1908, iga ass g nekrent
twetmin n Nyuyurek g tmurt n Marikan, g twada nna g usint asentel “ Iledjigen d
ughrum” nna g nnant bibiw (s.o.s) i uzemmuzder d usselku n yizerfan n twetmin g
twuri. S toezzvit-nnsent rurant-d uddur i tmettudvt g umadval.
Tawada n twetmin n Marikan yudja d assa g
ittumu umata n tmesmunin yusin anezwum n tmettudvt, g usxiter n id mma, maka
wapli n yiseqsiten ayd ur ta yufin abrid s asidd, zund, matta wuddur d matta
wass illan ghur temghart tamazight isulen yusin asentel n “tmara d usselku” ? Is
as iqdva yan wass i tmettudvt igan aoemmar n txamt tamazight? Is as iga yan wass
i tmettudvt nna itcan tamara g wagensu ula berrva? Agensu g usemghur n yicirran
d twuri jaj n taddart, berrva g twuri g yigran, takessa, azeddam d wapli n
twuriwin nna ighal umata id ghas iregzen ayd issnen ad aghen tanbadvt-nnagh.
Maka ad ur nettu uddur as-tka tgherma tamazight i tmettudvt, tekka xef ighf n
tenbadvt (Dipya, Tinpinan), tanezbayt (oedju Muh, Fadvma n Sumar) d watig n
usemghur-nnes axatar iga-t arraw-nnes, ar nettini ugma, uletma; (uletma: ulet +
mma= tin mma), (ugma: ug + mma= win mma).
G tmizar n wabudv n Merruk nna ur ta
nn-igula uratsa (réseau) n yizerfan n tmettudvt, tsul temghart tamazight da
tettidir gar tudert, tudert g ur illi isem n tejmilt i tmettudvt, tudert nna g
ur illi umya n mayed d yuwey “wakud amaynu”, ula “tamurt n yizerfan n ufgan”,
tudert nna mi ur nufi xes isem n “umerret n Sizif”. Seg mayd tneqqer tafuyt ar
aghlay, tamara d tqweryant ayd tettirir tesfift n wussan afella n yighuliden d
yidraren nna g mmuten Yimazighen izzvlen Arumey, tiwetmin d warraw n
Yimazighen-lligh isswan akal s yidammen-nnsen, ur asen-d-yagh g umur-nnsen ghas
imettvi d yiqecmiren g ur nnin ad ddren yimudar.
G wass-ddegh ameqwran, da nettazen yat
tebrat i unna g illa ka n wul ittebbin, ka n tasa ittemmectagen, ad raren imik n
yizvri-nnsen s tghemrin nna ittyattun g umezruy d yizerfan. Seg wansa-a da
nettasey aghuyyi i akw mayed igan tamesmunt, tuddsa (organistion) g umadval ad
awsent tamghart tamazight g tmara d usselku nna mi ittvef udabu algamu.
Ad qqnegh amagrad inu s yan wawal g
nessemghur tamettvudvt tamazight, tanemmirt i id mma agh-issudvedven idels d
tutlayt tamazight, atigen n timmuzgha, id mma nna iswan tamara dlent s xub mar
ad nidir. Burzemt ay id mma! isul mayed akwent-igan afrag, isul mayed
akwent-issnen atig, tarwa-nnkent tgula-nn ayedda tertamt.
“Wanna iran yiri-k, amm mma-nnek ur illi.”
Inzi Amazigh.
wol_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn ibo_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn tzm_Tfng